इससे पहले सईद कांग्रेस के साथ गठबंधन में नवंबर 2002 से नवंबर 2005 तक मुख्यमंत्री रहे हैं। वर्ष 1989 में भाजपा का बाहरी समर्थन लेने वाली वी पी सिंह की सरकार में केंद्रीय गृहमंत्री रह चुके सईद ने अनुच्छेद 370, सैन्य बल विशेषाधिकार कानून हटाने, पश्चिमी पाकिस्तान के शरणार्थियों के पुनर्वास और अलगाववादियों से बातचीत जैसे विवादास्पद मुद्दों पर टिप्पणी करने से इंकार कर दिया। कल शाम यहां पहुंचने पर उन्होंने कहा, मैं इन मुद्दों पर बात नहीं करना चाहता। न्यूनतम साझा कार्यक्रम सामने आएगा और देश की पूरी जनता देखेगी कि हम क्या कर रहे हैं।सईद और मोदी की मुलाकात से पहले दोनों दलों के अध्यक्षों महबूबा मुफ्ती (पीडीपी) और अमित शाह (भाजपा) ने यहां बुधवार को मुलाकात की थी। इसके बाद महबूबा और शाह ने राज्य में गठबंधन की सरकार के गठन की घोषणा की थी।